4. september 2023

Prelom v oblasti elektromobility

**Henkel otvára Battery Engineering Center ako prvé špičkové stredisko pre vývoj batérií v priestoroch Inspiration Center v Düsseldorfe**

Düsseldorf - Spoločnosť Henkel, ktorá je celosvetovým lídrom v oblasti lepidiel, tmelov a funkčných náterov, dnes oznámila otvorenie revolučného strediska pre vývoj batérií (Battery Engineering Center) v unikátnych priestoroch budovy [Inspiration Center v Düsseldorfe](https://www.henkel.com/press-and-media/press-releases-and-kits/2022-09-05-henkel-celebrates-inauguration-of-adhesive-technologies-inspiration-center-duesseldorf-1748036). Henkel tak upevňuje svoju pozíciu popredného partnera v oblasti konštrukčných riešení a inovácií pre OEM výrobcov automobilov vrátane výrobcov batérií na celom svete.

Battery Engineering Center pozostáva z dvoch špičkových technologických zariadení, t. j. z aplikačného centra Battery Application Center, ktoré bolo otvorené v auguste 2023, a zo skúšobného strediska Battery Test Center, ktorého prevádzka by mala byť spustená v roku 2024. Úlohou týchto najmodernejších laboratórií je podporiť spoločný vývoj batériových riešení pre elektromobily novej generácie. So svojim špecializovaným tímom odborníkov v oblasti vývoja batérií do elektromobilov, ktorý je známy v rámci spoločnosti Henkel pod názvom „Fuel the Future“, sa stredisko zameriava na kľúčové oblasti inovácií, ako sú bezpečnosť, udržateľnosť, tepelný manažment, integrovaný dizajn batérií a technológia batériových článkov.

*„Battery Engineering Center, ktoré Henkel umiestňuje do priestorov svojej budovy Inspiration Center v hodnote 130 miliónov eur, vyjadruje pevné odhodlanie spoločnosti stáť na čele inovácií a technologického pokroku v oblasti elektromobility,“* hovorí George Kazantzis, Global Head of Automotive Components v spoločnosti Henkel. *„Toto špičkové zariadenie umožňuje nášmu tímu s názvom ‘Fuel the Future’ urýchliť inovácie prostredníctvom bezproblémovej integrácie všetkých oblastí od aplikovania materiálov až po testovanie komplexných (full-scale) batériových systémov, simulácie a vývoj produktov interne pod jednou strechou. Vďaka tomu môžeme výrazne skrátiť čas potrebný na vývoj a uvedenie na trh,“* dodáva Dr. Olaf Lammerschop, Global Technology Lead for E-Mobility v spoločnosti Henkel.

Battery Engineering Center disponuje najnovším vybavením a technológiami v oblasti montáže, demontáže, aplikovania materiálov a pokročilého modelovania a simulácií, pričom ponúka moderné možnosti testovania batérií. Vďaka nim možno dôkladne overiť výkon batériového packu prostredníctvom teplotných cyklov a procesov nabíjania a vybíjania. Dôležitým aspektom je skutočnosť, že generované údaje sú plne prepojené s tímom, ktorý zodpovedá za simulácie, čo zabezpečuje harmonickú integráciu medzi testovaním v reálnych podmienkach a digitálnym modelovaním. Pevná synergia ponúka našim zákazníkom bezkonkurenčnú flexibilitu a dosahovanie úspor spolu s optimalizovaním a zrýchlením procesu tvorby návrhu a výberu materiálov.

*„Vďaka našej investícii do strediska Battery Engineering Center môžeme vytvoriť digitálne dvojča akejkoľvek batérie a simulovať výkonnosť našich riešení za rôznych podmienok,"* vysvetľuje Kazantzis. *„Tieto simulácie a modely overujeme prostredníctvom záťažových testov v reálnych podmienkach, čím sa zabezpečí jednak spoľahlivosť našich údajov, ako aj účinnosť našich riešení."*

Battery Engineering Center je navrhnuté tak, aby zvládlo všetky typy full-scale batériových systémov, a to na úrovni celého packu, ako aj utajených prototypov, pričom disponuje certifikátom TISAX, ktorý je celosvetovým štandardom v automobilovom priemysle pre posudzovanie informačnej bezpečnosti. Okrem toho Henkel spolupracuje so spoločnosťou AVL, ktorá je popredným svetovým lídrom v oblasti technológií pre mobilitu so zameraním na vývoj, simuláciu a testovanie v automobilovom priemysle a v iných odvetviach, s cieľom zabezpečiť pre skúšobné stredisko Battery Test Center najnovšie nástroje, vybavenie a technológie na testovanie full-scale batériových systémov vrátane klimatickej komory, a to v súlade s normami platnými v automobilovom priemysle. Spoluprácou so spoločnosťou Atlas Copco na výkonnom špičkovom vybavení pre presné a inteligentné dávkovanie sa ešte viac prehĺbili možnosti strediska Battery Engineering Center. To umožňuje zákazníkom implementovať spoľahlivé, rýchle a udržateľné procesy v oblasti montáže batérií, vrátane použitia a testovania všetkých existujúcich a inovatívnych materiálov už pri malej kapacite na účely vývoja až po rýchlosť potrebnú pri sériovej výrobe.

Battery Engineering Center v Düsseldorfe je priekopníckym zariadením, ktoré predstavuje len začiatok. Spoločnosť Henkel plánuje vytvoriť celosvetovú sieť takýchto centier, pričom prvé z nich budú vybudované v USA a v Číne. Táto prepojená sieť bude fungovať na báze zdieľaných digitálnych platforiem a podporí bezproblémovú medziregionálnu spoluprácu medzi globálnymi tímami, OEM výrobcami a výrobcami batérií.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2022 vykázala spoločnosť Henkel obrat vo výške viac než 22 mld. eur a upravený prevádzkový zisk približne vo výške 2,3 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva viac než 50 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)